– На першым курсе я жыў на кватэры ў Курасоўшчыне. Дабірацца адтуль да ўніверсітэта было больш за гадзіну, таму я падымаўся а палове пятай. Далей заняткі да 3 гадзін, потым абед, а пасля – у бібліятэку. У бібліятэцы займаўся да 8-9 гадзін вечара. І так кожны дзень. Ці цяжка гэта? Цяжкасцей не адчуваў – звычайнае нармальнае жыццё для мяне, маладога. Мяне прызначылі старастам групы, таму што я быў старэйшы за ўсіх, але не лічу, што быў самым здольным. Са мной вучылася шмат таленавітых рабят. Нас у групе было 25 чалавек, многія – выпускнікі знакамітай 50-й школы г. Мінска з матэматычным ухілам. Памятаю, на першых практычных занятках выкладчык задае пытанне, і пакуль я вырашаю, ці гатовы на яго адказаць, пяць-сем студэнтаў з групы ўжо цягнуць рукі.